Broj: 711-I-11-P-161-20/21-04-8

Zagreb, 18. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Perice Bosančića, općinskog načelnika Općine Dugopolje,** na 108. sjednici, održanoj 18. prosinca 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Perice Bosančića, općinskog načelnika Općine Dugopolje, povodom navodnog pogodovanja trgovačkom društvu Podi Dugopolje d.o.o., neće se pokrenuti s obzirom da Povjerenstvo nije steklo saznanja koja upućuju na moguću povredu odredbi ZSSI-a počinjenu od strane navedenog dužnosnika.**

Obrazloženje

Protiv dužnosnika Perice Bosančića, općinskog načelnika Općine Dugopolje, podnesena je dana 6. srpnja 2020.g. anonimna prijava, koja je u knjizi ulazne pošte Povjerenstva zaprimljena pod brojem: 711-U-2379-P-161/20-01-1 te je povodom iste otvoren predmet broj: P-161/20.

U predmetnoj prijavi se u bitnome navodi da je Općina Dugopolje osnivač komunalnog poduzeća Podi Dugopolje d.o.o. čijeg direktora imenuje općinski načelnik koji je ujedno član nadzornog odbora istog trgovačkog društva. U prijavi se nadalje navodi da se navedeno društvo u cijelosti financira iz proračuna Općine Dugopolje kojeg predlaže općinski načelnik te se svake godine povećava iznos koji Općina dodijeljuje istom. Navedenom trgovačkom društvu također su dane ovlasti za najam prostora te prodaju i naplatu grobnih mjesta. Podnositelj prijave još navodi da općinski načelnik Općine Dugopolje na nepropisan način koristi navedeno trgovačko društvo u kojem je i sam bio direktor prije nego što je izabran za općinskog načelnika.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 39. ZSSI-a propisano je da su općinski načelnici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Perica Bosančić obnaša dužnost općinskog načelnika Općine Dugopolje, počevši od 26. svibnja 2017.g., te je stoga povodom obnašanja navedene dužnosti obvezan postupati sukladno odredbama ZSSI-a.

Povjerenstvo je potom u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a izvršilo uvid u podatke sudskog registra Trgovačkog suda u Splitu te utvrdilo da je pod matičnim brojem subjekta: 060257395, OIB: 71465008826 upisano trgovačko društvo Podi Dugopolje d.o.o. Kao jedini osnivač navedenog trgovačkog društva upisana je Općina Dugopolje. Dužnosnik Perica Posančić bio je upisan kao član Uprave, direktor navedenog društva od 24. svibnja 2013.g. do 14. lipnja 2017.g., a od 14. lipnja 2017.g. pa nadalje je kao članica Uprave upisana Marija Petrović. Iz podataka upisanih u sudski registar također je utvrđeno da navedeno trgovačko društvo nema nadzorni odbor. Uvidom u predmet poslovanja društva utvrđeno je da je isto, između ostaloga, registrirano za održavanje groblja, krematorija i prijevoz putnika.

Povjerenstvo je također dana 24. rujna 2020.g. te ponovno 4. studenoga 2020.g. uputilo elektroničku poštu na adresu s koje je zaprimljena prijava radi dopune iste saznanjima o konkretnom postupanju, odnosno o privatnom interesu dužnosnika Perice Bosančića iz kojeg bi proizlazila moguća povreda neke od odredbi ZSSI-a, međutim do dana donošenja ove odluke Povjerenstvo nije zaprimilo traženu nadopunu.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatratin da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnikom.

Člankom 14. stavkom 1. ZSSI-a propisano je da dužnosnici ne mogu biti članovi uprava i nadzornih odbora trgovačkih društava.

Povjerenstvo obrazlaže kako je iz podatka upisanih u sudski registar nadležnog trgovačkog suda utvrđeno da dužnosnik Perica Bosančić za vrijeme obnašanja dužnosti općinskog načelnika Općine Dugopolje nije obavljao funkciju člana Uprave trgovačkog društva Podi Dugopolje d.o.o., dok funkciju člana nadzornog odbora istog trgovačkog društva nije ni mogao obavljati jer navedeno društvo nema nadzorni odbor.

Povjerenstvo nadalje obrazlaže da je trgovačko društvo Podi Dugopolje d.o.o. u isključivom vlasništvu Općine Dugopolje te financiranje navedenog trgovačkog društva od strane Općine Dugopolje kao osnivača ne upućuje na moguću povredu odredbi ZSSI-a počinjenu od strane dužnosnika Perice Bosančića kao općinskog načelnika navedene Općine.

Povjerenstvo također ističe da je trgovačko društvo Podi Dugopolje d.o.o. javno trgovačko društvo osnovanao od strane jedinice lokalne samouprave u kojoj dužnosnik obnaša dužnost te u konkretnom slučaju Povjerenstvo nije steklo saznanja o postojanju privatnog interesa dužnosnika Perice Bosančića koji bi proizlazio iz osobne povezanosti dužnosnika s navedenim trgovačkim društvom te bi mogao utjecati na dužnosnikovu nepristranost u obnašaju javne dužnosti općinskog načelnika Općine Dugopolje.

Slijedom svega navedenoga, Povjerenstvo nije steklo saznanja koja upućuju na moguću povrede odredbi ZSSI-a počinjenu od strane dužnosnika Perice Bosančića te je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Perica Bosančić, osobnom dostavom
2. Objava na internetskoj stranici Povjerenstva
3. Pismohrana